În ședința din 23 mai 2024, Executivul urmează să aprobe o Hotărâre de Guvern pentru modificarea organigramei Agenției Naționale de Administrare Fiscală (ANAF).
Noile reglementări vor spori forța acestei instituții de stat. Una dintre prevederi este că “Numărul maxim de posturi pentru aparatul propriu al Agenţiei şi structuri subordonate este de 22.507, inclusiv preşedintele, vicepreşedinţii şi posturile aferente cabinetelor demnitarilor”. Anterior, conform HG 520 / 2013 cu modificările ulterioare, numărul maxim de posturi era de 22.287, ceea ce înseamnă că numărul maxim de posturi crește cu 220.
O altă modificare în structura ANAF este creșterea numărului de vicepreședinți de la doi la trei. Potrivit Notei de fundamentare, noua HG va aproba “înființarea unui post de vicepreședinte pentru activitatea de digitalizare, cu rol de legătură și transpunere a deciziilor între Ministerul Finanțelor și ANAF, determinat de necesitatea coordonării directe a activității de digitalizare a instituției și de îndeplinirea obiectivelor acesteia”.